In memoriam: Ryk Hattingh (26 Julie 1957 – 10 Oktober 2017) | NB
In memoriam: Ryk Hattingh (26 Julie 1957 – 10 Oktober 2017)
by NB Publishers on Oct 10th, 2017 Tweet
Human & Rousseau en NB-Uitgewers verneem met leedwese van die afsterwe van Ryk Hattingh (54).
Skrywer en vertaler Zirk van den Berg het NB-Uitgewers vanuit Nieu-Seeland ingelig oor Hattingh se afsterwe vanoggend, 10 Oktober 2017. Hy is oorlede aan 'n hartaanval. Hy laat sy vrou en drie kinders agter.
Hattingh was die skrywer van Die tonnel, Markus vermoed 'n verhaal, Ignatius Brand, Witskrif en ten slotte Huilboek, ná 'n stilte van negentien jaar. Huilboek het skaars 'n week gelede die grootste fiksietoekenning in Suid-Afrika verower, naamlik die kykNET-Rapport-prys vir Afrikaanse romans.
In 1988 het Hattingh se toneelstuk Sing jy van bomme, onder regie van wyle Lucille Gillwald, groot opslae in Johannesburg en Pretoria gemaak met die ingrype van die destydse sensuurraad wat daartoe gelei het dat 'n naaktoneel gesensor is. Sing jy van bomme is met vyf Vitas bekroon. Opdrag: Ingrid Jonker (in samewerking met Jana Cilliers) het wyd deur die land getoer en is met verskeie pryse bekroon.
Die Foster-bende, 'n grafiese verhaal oor dié berugte bende se rowery in die vroeë twintigste eeu aan die Rand, geskep deur Ryk Hattingh en Conrad Botes, sien die lig in 2000. Die werk is in 2011 in Frankryk uitgegee.
In 1994 bring Hattingh en Tienie du Plessis die onafhanklike uitgewery Hond op die been. Bo en behalwe 'n hele paar debuutromans en -bundels publiseer hulle ook werke van Breyten Breytenbach, Antjie Krog, en Koos Prinsloo.
Hy maak naam in Suid-Afrika as skrywer en dramaturg en as joernalis by die destydse Vrye Weekblad en Die Suid-Afrikaan (saam met Antjie Krog). In 1995 word hy aangestel as die redakteur van Loslyf, die eerste Afrikaanse prikkeltydskrif.
In 1997 het Ryk en sy gesin na Nieu-Seeland geëmigreer. Hy het in Auckland gewoon, waar hy die afgelope twintig jaar skoene reggemaak en duplikaatsleutels vervaardig het. Sy mees onlangse besoek aan Suid-Afrika was tien dae gelede, waartydens hy die kykNET-Rapportprys vir Huilboek in ontvangs geneem het.
Nèlleke de Jager, fiksieuitgewer by Human & Rousseau: "'n Mens het nie woorde nie. Soveel energie, soveel onbevange lewenslus – vir lees, vir bome, vir voëls, vir kosmaak, en ja, vir mooi vroue. Net laas week nog hoor ek hoe sê hy aan 'n medeskrywer: 'Maar daar is niks anders wat jy kan doen nie. Skrýf. Jy kan niks anders doen as aanhou skrýf nie.' En om nou te dink ons gaan nooit weer Ryk se stem hoor nie. Dit was 'n groot boom wat geval het. Woorde is daar nie."
Huilboek deur Ryk Hattingh
Tags: Die tonnel, English, Fiction, Huilboek, Human & Rousseau, Ignatius Brand, Markus vermoed 'n verhaal, NB, News, Ryk Hattingh, Sing jy van bomme, South Africa